stanford-oval/wikipedia huggingface dataset:
ยงยุทธ ติยะไพรัช

| ยงยุทธ ติยะไพรัชม> ป.ช., ม.ว.ม. |
| --- | --- |
ยงยุทธ ใน พ.ศ. 2563

ประธานรัฐสภาไทย และ   ประธานสภาผู้แทนราษฎร
ดำรงตำแหน่ง 24 มกราคม พ.ศ. 2551 – 30 เมษายน พ.ศ. 2551 (0 ปี 96 วัน)
กษัตริย์: พระบาทสมเด็จพระมหาภูมิพลอดุลยเดชมหาราช บรมนาถบพิตร
นายกรัฐมนตรี: สุรยุทธ์ จุลานนท์ สมัคร สุนทรเวช
ก่อนหน้า: มีชัย ฤชุพันธุ์  (ประธานสภานิติบัญญัติแห่งชาติ)
ถัดไป: ชัย ชิดชอบ
รัฐมนตรีว่าการกระทรวงทรัพยากรธรรมชาติและสิ่งแวดล้อม
ดำรงตำแหน่ง 11 มีนาคม พ.ศ. 2548 – 19 กันยายน พ.ศ. 2549 (1 ปี 192 วัน)
นายกรัฐมนตรี: ทักษิณ ชินวัตร
ก่อนหน้า: สุวิทย์ คุณกิตติ
ถัดไป: เกษม สนิทวงศ์ ณ อยุธยา
โฆษกประจำสำนักนายกรัฐมนตรี
ดำรงตำแหน่ง 28 กุมภาพันธ์ พ.ศ. 2544 – 8 ตุลาคม พ.ศ. 2545 (1 ปี 222 วัน)
นายกรัฐมนตรี: ทักษิณ ชินวัตร
ก่อนหน้า: อรรคพล สรสุชาติ
ถัดไป: ศิธา ทิวารี
 
ข้อมูลส่วนบุคคล
เกิด: 3 เมษายน พ.ศ. 2504 (63 ปี) อำเภอเชียงของ จังหวัดเชียงราย ประเทศไทย
พรรคการเมือง: ประชาธิปัตย์  (2529–2531, 2539–2543) พลังธรรม (2531–2538)  เอกภาพ (2538–2539)     ไทยรักไทย (2543—2550)   พลังประชาชน (2550–2551)   เพื่อชาติ (2556–2566)   เพื่อไทย (2567–ปัจจุบัน)
คู่สมรส: สลักจฤฎดิ์ ติยะไพรัช

ยงยุทธ ติยะไพรัช (เกิด 3 เมษายน พ.ศ. 2504) เป็นนักการเมืองชาวไทย อดีตประธานรัฐสภา และอดีตประธานสภาผู้แทนราษฎร อดีตสำนักนายกรัฐมนตรี อดีตเลขาธิการนายกรัฐมนตรี อดีตรัฐมนตรีว่าการกระทรวงทรัพยากรธรรมชาติและสิ่งแวดล้อม ในรัฐบาล ทักษิณ ชินวัตร อดีตรองหัวหน้าพรรคพลังประชาชน และอดีตสมาชิกสภาผู้แทนราษฎรจังหวัดเชียงราย
ประวัติ

ยงยุทธ ติยะไพรัช เป็นบุตรของแต้ซ้ง (บิดา) กับ จม (มารดา) แซ่เตีย สำเร็จการศึกษาระดับมัธยมจากโรงเรียนสามัคคีวิทยาคม จังหวัดเชียงราย ระดับปริญญาตรีคณะเกษตรศาสตร์ สาขาวิทยาศาสตร์และเทคโนโลยีการอาหาร มหาวิทยาลัยเชียงใหม่ ในปี พ.ศ. 2526 (รุ่นเดียวกับอภิรักษ์ โกษะโยธิน), ระดับปริญญาโท สาขาการเมืองการปกครอง มหาวิทยาลัยธรรมศาสตร์ พ.ศ. 2536 และสำเร็จการศึกษาระดับปริญญาเอก สาขา Urban Environmental Management ในปี พ.ศ. 2555 จาก สถาบันเทคโนโลยีแห่งเอเซียสมรสกับนาง สลักจฤฎดิ์ ติยะไพรัช อดีตนายกองค์การบริหารส่วนจังหวัดเชียงราย
การเมือง

ยงยุทธ ลงสมัครรับเลือกตั้งเป็นสมาชิกสภาผู้แทนราษฎร มาตั้งแต่ พ.ศ. 2529 ก่อนที่จะได้รับการเลือกตั้งเป็นครั้งแรกเมื่อปี พ.ศ. 2538 ในสังกัดพรรคเอกภาพ โดยการสนับสนุนของฉัฐวัสส์ มุตตามระ อดีต ส.ส.เชียงราย, สุรสิทธิ์ เจียมวิจักษณ์ และบัวสอน ประชามอญ ที่มาอยู่พรรคไทยรักไทยด้วยกัน กระทั่งการเลือกตั้งปี พ.ศ. 2539 ยงยุทธเข้าสังกัด พรรคประชาธิปัตย์ ได้รับชัยชนะในการเลือกตั้ง ได้รับตำแหน่ง เลขานุการรัฐมนตรีประจำสำนักนายกรัฐมนตรี ก่อนที่จะย้ายมาลงในนามพรรคไทยรักไทย เมื่อปี พ.ศ. 2544 และได้รับการเลือกตั้ง และได้รับตำแหน่งทางการเมือง เริ่มต้นจาก โฆษกประจำสำนักนายกรัฐมนตรี, เลขาธิการนายกรัฐมนตรี และรัฐมนตรีว่าการกระทรวงทรัพยากรธรรมชาติและสิ่งแวดล้อม
วิพากษ์วิจารณ์ > ที่มาฉายา "ยุทธ ตู้เย็น": กรณีปิดล้อมบ้านตา-ยาย บ้านศตะกูรมะ

ยงยุทธ ได้รับฉายาจากสื่อมวลชนว่า ยุทธ ตู้เย็น จากกรณีของครอบครัวศตะกูรมะ เมื่อ พ.ศ. 2547 ในปฏิบัติการสนองนโยบายทำสงครามกับยาเสพติดของรัฐบาล ทักษิณ เมื่อเวลา 03.00 น. ของวันที่ 7 กรกฎาคม พ.ศ. 2547 ตำรวจคอมมานโด นำโดย พล.ต.ต.โกสินทร์ หินเธาว์ ผู้บังคับการกองปราบปราม ในขณะนั้นนำกำลังเข้าปิดล้อมบ้านของนายนิสสัย ศตะกูรมะ อายุ 70 ปี และนางอุดม ศตะกูรมะ อายุ 67 ปี ที่ตำบลเชียงรากน้อย อำเภอบางไทร พระนครศรีอยุธยา และเปิดฉากยิงถล่ม โดยได้ข้อมูลจากนายยงยุทธ ซึ่งขณะนั้นดำรงตำแหน่งเลขาธิการนายกรัฐมนตรี ว่าบ้านหลังนี้เป็นแหล่งผลิตและค้ายาบ้า โดยนายยงยุทธ ได้ข้อมูลจากตู้ ปณ.ร้องทุกข์นายกรัฐมนตรี
ภายหลังเหตุการณ์ เจ้าหน้าที่ตำรวจเข้าตรวจค้น และไม่พบสิ่งผิดกฎหมายใดๆ แต่สภาพบ้านเสียหายอย่างหนัก โดยเฉพาะตู้เย็นซึ่งตั้งอยู่ภายในบ้าน มีรูกระสุนกว่า 50 นัด นิสสัยและอุดม ศตะกูรมะ ซึ่งอยู่บนบ้านเพียงสองคนในวันนั้นถูกคุมตัวโดยเจ้าหน้าที่ใช้ปืนเอ็ม 16 จ่อศีรษะนานหลายชั่วโมง  จนถึงเช้าทางการตำรวจแถลงในภายหลังว่า ได้รับข้อมูลที่ผิดพลาด และยินดีที่จะชดใช้ค่าเสียหายให้ทั้งหมด โดยนำตู้เย็นใบนั้นกลับไปด้วย อ้างว่าจะซื้อให้ใหม่ ต่อมาทางครอบครัวศตะกูรมะติดต่อขอคืน เพื่อนำมาเก็บไว้เป็นที่ระลึก
ภายหลังเหตุการณ์นี้ นางอุดม ศตะกูรมะ ยื่นฟ้องกลุ่มบุคคลที่เกี่ยวข้องนั่นคือนายยงยุทธและพวกในฐานะผู้เสียหาย ต่อศาลจังหวัดพระนครศรีอยุธยา ทั้งนี้ศาลพิเคราะห์พยาน และหลักฐานที่โจทก์ยื่นให้ เห็นว่ามีมูลจึงรับฟ้อง จำเลยรวม 8 คน
ในระหว่างการสืบพยานหลังจากเกิดเหตุตำรวจบุกถล่มบ้านไม่นาน ในวันต่อมาบุตรชายคนสุดท้องของนายนิสสัย และนางอุดม ซึ่งต้องคดีอาญา และถูกคุมขังอยู่ที่เรือนจำพิเศษกรุงเทพ เพิ่งได้รับพระราชทานอภัยโทษ และกำลังจะได้รับการปล่อยตัวกลับ”เสียชีวิตปริศนาในห้องขัง” แพทย์ระบุสาเหตุการตายว่า “ระบบหายใจไหลเวียนโลหิตล้มเหลวจากพยาธิสภาพปอด และตับ” รายงานผลการตรวจโดยห้องปฏิบัติการระบุว่า พบสตริกนิน (Strychnine) ในกระเพาะอาหาร ต่อมาสถาบันนิติเวชวิทยา สำนักงานตำรวจแห่งชาติ แถลงว่าเกิดความผิดพลาดในการพิมพ์ผลการตรวจ โดยเจ้าหน้าที่ธุรการพิมพ์ตกคำว่า “ไม่” ในรายงาน และนายแพทย์ผู้ตรวจก็เซ็นรับรองไปโดยไม่ได้ตรวจสอบให้ละเอียด
ภายหลังเหตุการณ์นี้นางอุดม ศตะกูรมะ จึงได้ถอนคำร้องนายยงยุทธ ติยะไพรัชและพวกต่อศาลอาญา พระนครศรีอยุธยา
จากกรณีดังกล่าว  เป็นเหตุให้สื่อมวลชนฝ่ายตรงข้าม ตั้งฉายาให้ยงยุทธว่า "ยุทธ ตู้เย็น"
วิพากษ์วิจารณ์ > ข้อกล่าวหาจัดตั้งมวลชน ปะทะกับกลุ่มผู้ชุมนุม

มีกรณีกล่าวหายงยุทธว่า เป็นผู้อยู่เบื้องหลัง การจัดตั้งลูกจ้างของกรมป่าไม้ ให้มาปะทะกับกลุ่มผู้ชุมนุมพันธมิตรประชาชนเพื่อประชาธิปไตย เมื่อวันที่ 4 กุมภาพันธ์ พ.ศ. 2549 ต่อมาเมื่อเกิดรัฐประหารเมื่อวันที่ 19 กันยายน พ.ศ. 2549 คณะรัฐประหารออกคำสั่งเรียก ให้ยงยุทธและเนวิน ชิดชอบ ไปรายงานตัว
คดีความ > การทุจริตเลือกตั้งในฐานะกรรมการบริหารพรรค: เหตุยุบพรรคพลังประชาชน

เมื่อวันที่ 21 มกราคม พ.ศ. 2551 ที่ประชุมสภาผู้แทนราษฎร ลงมติเห็นชอบให้ยงยุทธเป็นประธานสภาผู้แทนราษฎร, สมศักดิ์ เกียรติสุรนนท์ เป็นรองประธานฯ คนที่ 1 และ พันเอก อภิวันท์ วิริยะชัย เป็นรองประธานฯ คนที่ 2 โดยมี พลเอก สุรยุทธ์ จุลานนท์ นายกรัฐมนตรี เป็นผู้ลงนามรับสนองพระบรมราชโองการ
แต่ในวันที่ 26 กุมภาพันธ์ ปีเดียวกัน ที่ประชุมคณะกรรมการการเลือกตั้ง (กกต.) ส่วนกลาง 5 คน ลงมติให้ใบแดงแก่ยงยุทธ ด้วยคะแนนเสียง 3:1 (อีกหนึ่งเสียงที่หายไปคือสดศรี สัตยธรรม ซึ่งงดออกเสียง) เนื่องจากเรื่องร้องเรียน การทุจริตเลือกตั้ง ที่จังหวัดเชียงราย ในการเลือกตั้งเมื่อวันที่ 23 ธันวาคม พ.ศ. 2550 หลังจากนั้น ยงยุทธก็แถลงข่าวลาออกจากตำแหน่งอย่างเป็นทางการ โดยมีผลตั้งแต่วันที่ 30 เมษายน พ.ศ. 2551
หลังจากเหตุการณ์ดังกล่าว ศาลฎีกาผู้วินิจฉัยชี้ขาดการทุจริต ส.ส. มีคำวินิจฉัยว่านายยงยุทธ กระทำผิดฝ่าฝืนพรป.เลือกตั้ง มาตรา 53 ทำให้การเลือกตั้งส.ส.เชียงรายไม่สุจริต เที่ยงธรรม ศาลรัฐธรรมนูญจึงเห็นว่าการที่นายยงยุทธ เป็นกรรมการบริหารพรรค มีบทบาทสำคัญในพรรค ได้รับยกย่องเป็นรองหัวหน้าและประธานสภา มีหน้าที่ต้องควบคุมดูแลส.ส. แต่กลับกระทำความผิดเสียเอง คุกคามระบอบประชาธิปไตย มีเหตุสมควรให้ยุบพรรคพลังประชาชนเพื่อเป็นมาตรฐานพฤติกรรมที่ดีงาม ไม่ให้กระทำความผิดขึ้นอีก ศาลรัฐธรรมนูญจึงมีมติเอกฉันท์ให้ยุบพรรคพลังประชาชนตาม พรป.เลือกตั้ง และให้เพิกถอนสิทธิ์เลือกเป็นเวลา 5 ปี ตามมาตรา 68 วรรค 4 และมาตรา 237 วรรค 2
คดีความ > กรณีเป็นผู้ต้องหาคดีทุจริตเลือกตั้งนายกอบจ.เชียงราย

ในการเลือกตั้งนายกอบจ.ปี 2557 นางบุศริณธญ์ (ติยะไพรัชน์) วรพัฒนานันน์ พี่สาวยงยุทธ ติยะไพรัช ได้รับเลือกตั้งเป็นนายกองค์การบริหารส่วนจังหวัดเชียงราย อย่างไรก็ตามที่ประชุมกกต.ได้มีมติให้ใบเหลือง จากกรณีถูกร้องเรียนว่า นายวีระเดช สมวรรณ นายอำเภอเมืองเชียงราย ได้ใช้อำนาจหน้าที่ราชการเพื่อช่วยเหลือผู้สมัคร โดยได้ประสานให้ผู้นำท้องถิ่นและฝ่ายปกครองในพื้นที่มาประชุมกัน และให้นายยงยุทธ ติยะไพรัช ในฐานะน้องชายเข้ามาในที่ประชุมและพูดหาเสียงให้แก่นางบุศริณธญ์ สอบถามเจ้าหน้าที่ฝ่ายปกครองถึงคะแนนนิยมของนางบุศริณธญ์ในลักษณะเหมือนเป็นการบังคับ ขืนใจให้บุคคลที่ถูกซักถามเกิดความเกรงกลัว กกต.เห็นว่ามีความผิดโดยเจ้าหน้าที่ของรัฐใช้ตำแหน่งหน้าที่กระทำการใดๆ เป็นคุณหรือเป็นโทษแก่ผู้สมัคร จึงสั่งให้มีการเลือกตั้งใหม่ และดำเนินคดีอาญาแก่นายยงยุทธ และนายวีระเดช
ภายหลังศาลอุทธรณ์ภาคมีคำพิพากษายืนตามมติกกต.
เครื่องราชอิสริยาภรณ์

ยงยุทธ ติยะไพรัช ได้รับพระราชทานเครื่องราชอิสริยาภรณ์ทั้งไทยและต่างประเทศ ดังนี้
เครื่องราชอิสริยาภรณ์ > เครื่องราชอิสริยาภรณ์ไทย

พ.ศ. 2546 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2545 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
เครื่องราชอิสริยาภรณ์ > เครื่องราชอิสริยาภรณ์ต่างประเทศ

สวีเดน :
พ.ศ. 2546 –  เครื่องราชอิสริยาภรณ์ดาวขั้วโลก ชั้นที่ 1
เนเธอร์แลนด์ :
พ.ศ. 2547 –  เครื่องราชอิสริยาภรณ์ออเรนจ์-นัสเซา ชั้นที่ 1
อนุสัญญาว่าด้วยมาตรฐานการฝึกอบรม การออกประกาศนียบัตร และการเข้ายามสำหรับคนประจำเรือ

| อนุสัญญาระหว่างประเทศว่าด้วยมาตรฐานการฝึกอบรม การออกประกาศนียบัตร และการเข้ายามสำหรับคนประจำเรือ |
| --- | --- |
วันลงนาม: 7 กรกฎาคม 2521
ที่ลงนาม: ลอนดอน, สหราชอาณาจักร
วันมีผล: 28 เมษายน 2527
เงื่อนไข: 25 การให้สัตยาบัน ซึ่งกองเรือเดินทะเลรวมกันมีสัดส่วนไม่น้อยกว่าร้อยละ 50 ของเรือเดินทะเลขนาด 100 ตันกรอสขึ้นไปของเรือเดินทะเลทั่วโลก
ภาคี: 164
ผู้เก็บรักษา: เลขาธิการองค์การทางทะเลระหว่างประเทศ
ภาษา: ภาษาอังกฤษ, ฝรั่งเศส, รัสเซีย และสเปน
อนุสัญญาระหว่างประเทศว่าด้วยมาตรฐานการฝึกอบรม การออกประกาศนียบัตร และการเข้ายามสำหรับคนประจำเรือ (อังกฤษ: International Convention on Standards of Training, Certification and Watchkeeping for Seafarers: STCW) กำหนดมาตรฐานคุณสมบัติขั้นต่ำสำหรับนายเรือ นายประจำเรือ และบุคลากรเฝ้าระวังบนเรือเดินทะเลและเรือยอทช์ขนาดใหญ่ STCW ได้รับการรับรองในปี พ.ศ. 2521 โดยการประชุมองค์การทางทะเลระหว่างประเทศ (IMO) ในลอนดอน และมีผลใช้บังคับในปี พ.ศ. 2527 อนุสัญญาดังกล่าวได้รับการแก้ไขอย่างมีนัยสำคัญในปี พ.ศ. 2538 และ พ.ศ. 2553 มีผลใช้บังคับในวันที่ 1 มกราคม พ.ศ. 2555
อนุสัญญา STCW ปี พ.ศ. 2521 เป็นอนุสัญญาแรกที่กำหนดข้อกำหนดพื้นฐานขั้นต่ำสำหรับการฝึกอบรม การรับรอง และการเข้ายามสำหรับคนประจำเรือในระดับนานาชาติ ก่อนหน้านี้ มาตรฐานขั้นต่ำสำหรับการฝึกอบรม การรับรอง และการเข้ายามของนายประจำเรือและลูกเรือได้รับการกำหนดโดยรัฐบาลแต่ละแห่ง โดยปกติจะไม่อ้างอิงถึงแนวทางปฏิบัติในประเทศอื่น ส่งผลให้มาตรฐานและขั้นตอนขั้นต่ำแตกต่างกันอย่างมาก แม้ว่าการเดินเรือโดยธรรมชาติจะมีความเป็นสากลอย่างมากก็ตาม
อนุสัญญากำหนดมาตรฐานขั้นต่ำที่เกี่ยวข้องกับการฝึกอบรม การรับรอง และการเข้ายามสำหรับคนเดินเรือ ซึ่งประเทศต่าง ๆ ต้องมีภาระผูกพันต้องปฏิบัติตามหรือเกินกว่านั้น
อนุสัญญาไม่ได้กล่าวถึงระดับของกำลังคน: ข้อกำหนดขององค์การทางทะเลระหว่างประเทศ ในพื้นที่นี้ครอบคลุมอยู่ในข้อบังคับ 14 ของบทที่ 5 ของอนุสัญญาระหว่างประเทศว่าด้วยความปลอดภัยแห่งชีวิตในทะเล (SOLAS) ปี พ.ศ. 2517 ซึ่งข้อกำหนดได้รับการสนับสนุนโดยข้อมติ A.890 (21) หลักการของกำลังคนที่ปลอดภัย ที่สมัชชาองค์การทางทะเลระหว่างประเทศนำมาใช้ในปี พ.ศ. 2542 ซึ่งมาแทนที่ข้อมติ A.481 (XII) ก่อนหน้านี้ที่นำมาใช้ในปี พ.ศ. 2524 และตั้งแต่นั้นมาก็ถูกแทนที่ด้วยข้อมติ A.1047 (27) หลักการของกำลังคนที่ปลอดภัยขั้นต่ำ ที่สมัชชาองค์การทางทะเลระหว่างประเทศนำมาใช้ในปี พ.ศ. 2554
คุณลักษณะที่สำคัญอย่างหนึ่งของอนุสัญญาคือ อนุสัญญานี้บังคับใช้กับเรือของรัฐที่ไม่ใช่ภาคีเมื่อเข้าเทียบท่าของรัฐที่เป็นภาคีอนุสัญญา มาตรา X กำหนดให้ภาคีใช้มาตรการควบคุมกับเรือของธงทุกแบบในขอบเขตที่จำเป็นเพื่อให้แน่ใจว่าจะไม่มีการปฏิบัติที่เอื้ออำนวยต่อเรือที่มีสิทธิใช้ธงของรัฐที่ไม่ใช่ภาคีมากกว่าการปฏิบัติต่อเรือที่มีสิทธิใช้ธงของรัฐที่เป็นภาคี
ความยากลำบากที่อาจเกิดขึ้นกับเรือของประเทศที่ไม่ใช่ภาคีอนุสัญญาเป็นเหตุผลประการหนึ่งที่ทำให้อนุสัญญาได้รับการยอมรับอย่างกว้างขวาง ในปี พ.ศ. 2561 อนุสัญญา STCW มีภาคี 164 ภาคี คิดเป็นร้อยละ 99.2 ของปริมาณการขนส่งทางเรือทั่วโลก
ปรับปรุงแก้ไขเมื่อปี พ.ศ. 2538

เมื่อวันที่ 7 กรกฎาคม พ.ศ. 2538 องค์การทางทะเลระหว่างประเทศได้แก้ไข STCW อย่างครอบคลุม รวมถึงข้อเสนอในการพัฒนารหัส STCW ฉบับใหม่ ซึ่งจะมีรายละเอียดทางเทคนิคที่เกี่ยวข้องกับบทบัญญัติของอนุสัญญา การแก้ไขดังกล่าวมีผลใช้บังคับเมื่อวันที่ 1 กุมภาพันธ์ พ.ศ. 2540 กำหนดให้ต้องนำไปปฏิบัติอย่างเต็มรูปแบบภายในวันที่ 1 กุมภาพันธ์ พ.ศ. 2545 คนประจำเรือที่ถือใบรับรองอยู่แล้วมีทางเลือกที่จะต่ออายุใบรับรองตามกฎเกณฑ์เก่าของ อนุสัญญาปี พ.ศ. 2521 ในช่วงเวลาที่สิ้นสุดในวันที่ 1 กุมภาพันธ์ พ.ศ. 2545 คนประจำเรือที่เข้าร่วมโครงการฝึกอบรมหลังจากวันที่ 1 สิงหาคม พ.ศ. 2541 จะต้องปฏิบัติตามมาตรฐานความสามารถของการแก้ไขเพิ่มเติมปี พ.ศ. 2538 ฉบับใหม่
การแก้ไขที่สำคัญที่สุดที่เกี่ยวข้อง:
การเสริมสร้างการควบคุมของรัฐท่าเรือ
การสื่อสารข้อมูลไปยังองค์การทางทะเลระหว่างประเทศ เพื่อให้สามารถกำกับดูแลร่วมกันและมีความสอดคล้องกันในการใช้มาตรฐาน
ระบบมาตรฐานคุณภาพ (QSS) การกำกับดูแลการฝึกอบรม การประเมิน และขั้นตอนการรับรอง
การแก้ไขกำหนดให้ต้องมีการจัดหาคนประจำเรือ
การแก้ไขมะนิลา

อนุสัญญาองค์การทางทะเลระหว่างประเทศว่าด้วยมาตรฐานการฝึกอบรม การออกประกาศนียบัตร และการเข้ายามสำหรับคนประจำเรือ ได้นำการแก้ไขเพิ่มเติมชุดใหม่มาใช้ในมะนิลาเมื่อปี พ.ศ. 2553 เรียกว่า "การแก้ไขเพิ่มเติมกรุงมะนิลา" การแก้ไขเพิ่มเติมเหล่านี้มีความจำเป็นเพื่อให้มาตรฐานการฝึกอบรมสอดคล้องกับข้อกำหนดด้านเทคโนโลยีและการปฏิบัติการใหม่ที่ต้องการความสามารถบนเรือใหม่ การแก้ไขเพิ่มเติมกรุงมะนิลาจะมีผลบังคับใช้ตั้งแต่วันที่ 1 มกราคม พ.ศ. 2555 มีช่วงเปลี่ยนผ่านจนถึงปี พ.ศ. 2560 เมื่อคนเดินเรือทุกคนจะต้องได้รับการรับรองและฝึกอบรมตามมาตรฐานใหม่ การนำไปปฏิบัติจะเป็นในรูปแบบของการค่อยเป็นค่อยไป โดยจะมีการบังคับใช้ข้อกำหนดที่แก้ไขเพิ่มเติมชุดใหม่ทุกปี การแก้ไขเพิ่มเติมที่สำคัญที่สุด ได้แก่:
เวลาพักผ่อนใหม่สำหรับคนประจำเรือ
ใบรับรองความสามารถระดับใหม่สำหรับลูกเรือที่มีความสามารถทั้งฝ่ายเดินเรือและช่างกล
การฝึกอบรมใหม่และปรับปรุงข้อกำหนดใหม่
การอบรมความปลอดภัยภาคบังคับ
มาตรฐานทางการแพทย์เพิ่มเติม
ขีดจำกัดปริมาณแอลกอฮอล์ในเลือดหรือลมหายใจ
อนุสัญญา STCW-F

เมื่อวันที่ 7 กรกฎาคม พ.ศ. 2538 อนุสัญญาระหว่างประเทศว่าด้วยมาตรฐานการฝึกอบรม การออกประกาศนียบัตร และการเข้ายามสำหรับคนประจำเรือประมง (International Convention on Standards of Training, Certification and Watchkeeping for Fishing Vessel Personnel) ได้รับการรับรองเป็นสนธิสัญญาแยกต่างหาก ซึ่งเป็นส่วนหนึ่งของการแก้ไขเพิ่มเติม STCW ฉบับสมบูรณ์ อนุสัญญาดังกล่าวใช้หลักการของ STCW กับเรือประมงจากประเทศที่ให้สัตยาบันซึ่งมีความยาว 24 เมตรขึ้นไป STCW-F มีผลบังคับใช้เมื่อวันที่ 29 กันยายน พ.ศ. 2555
ดูเพิ่ม

หนังสือแสดงตนคนประจำเรือ
อนุสัญญาว่าด้วยเอกสารแสดงตนคนประจำเรือ พ.ศ. 2501
อนุสัญญาว่าด้วยเอกสารแสดงตนคนประจำเรือ (แก้ไข) พ.ศ. 2546
แหล่งข้อมูลอื่น

IMOเก็บถาวร 2015-05-11 ที่ เวย์แบ็กแมชชีน information regarding STCW
US Coast Guard information regarding STCW
Maritime Skills Academy Overview of history of STCW.
UN provided text of the STCW convention
| ด ค กท่าเรือและอ่าวจอดเรือ |
| --- | --- |
ประเภท:  ท่าเรือต้นทาง  สถานีเติมเชื้อเพลิง  ท่าจอดเรือภายในประเทศ  ท่าเรือภายในประเทศ  ท่าเรือรับส่ง  ท่าเรือรอง  ท่าขาเข้า  ท่าเรือบก  พื้นที่ทอดสมอ  เขื่อนเทียบเรือ  ฐานทัพเรือ 
การจัดอันดับ:  World's busiest port  Busiest container ports  Busiest by tonnage  Busiest by cruise passengers  Countries by container port traffic 
ที่ตั้ง:  Arctic  Atlantic  Indian  Pacific  Southern 
การบริหารจัดการท่าเรือ:  การขนส่งทางทะเล  การท่าเรือ  รัฐเจ้าของท่าเรือ  Harbour engineer  Port operator  Security  Port operations simulator  Terminal Operating System 
อนุสัญญา:  SOLAS  MARPOL 73/78  STCW  อนุสัญญาว่าด้วยการจัดการน้ำอับเฉา 
  หมวดหมู่   คอมมอน   วิกิพจนานุกรม "ท่าเรือ"
พระที่นั่งสรรเพชญปราสาท

| พระที่นั่งสรรเพชญปราสาท |
| --- | --- |
   พระที่นั่งสรรเพชญปราสาท ปัจจุบันหลงเหลือเพียงฐานและกำแพงบางส่วนเท่านั้น ส่วนรูปล่างคือพระที่นั่งสรรเพชญปราสาทจำลอง ณ เมืองโบราณ

ข้อมูลทั่วไป
สถานะ: โบราณสถาน
ประเภท: พระที่นั่ง
สถาปัตยกรรม: อยุธยา
ที่ตั้ง: พระราชวังโบราณ
เมือง: ตำบลท่าวาสุกรี อำเภอพระนครศรีอยุธยา จังหวัดพระนครศรีอยุธยา
ประเทศ: ประเทศไทย
เริ่มสร้าง: พ.ศ. 1991–2031 (สร้างด้วยไม้ในตอนแรก)
รื้อถอน: พ.ศ. 2310 (ถูกทำลาย)
ในกำกับดูแลของ: กรมศิลปากร
ข้อมูลทางเทคนิค
โครงสร้าง: ก่ออิฐถือปูน
ในปัจจุบันเหลือแต่ฐาน และกำแพงบางส่วนเท่านั้น
พระที่นั่งสรรเพชญปราสาท หรือ พระที่นั่งสรรเพชญมหาปราสาท คือพระที่นั่งองค์หนึ่งในเขตพระราชวังโบราณ จังหวัดพระนครศรีอยุธยา สร้างขึ้นโดยพระราชดำริของสมเด็จพระบรมไตรโลกนาถ
พระที่นั่งสรรเพชญปราสาท เคยใช้เป็นสถานที่ประกอบพิธีสำคัญของราชสำนักและเป็นที่รับแขกบ้านแขกเมืองของพระมหากษัตริย์ เช่น พระราชพิธีบรมราชาภิเษก รับราชทูต ฯลฯ แต่พระที่นั่งองค์นี้เสียหายทั้งองค์เมื่อการเสียกรุงศรีอยุธยาครั้งที่สอง ในปี พ.ศ. 2310 จนในปัจจุบันเหลือแต่ฐานและกำแพงบางส่วนเท่านั้น
ประวัติ

ในรัชกาลสมเด็จพระบรมไตรโลกนาถ แห่งราชวงศ์สุพรรณภูมิ พระนครศรีอยุธยา กรุงศรีอยุธยาเป็นช่วงเวลาที่กำลังเจริญเติบโตเป็นมหานครขนาดใหญ่ พระองค์จึงโปรดเกล้าโปรดกระหม่อมให้ย้ายพระราชวังที่ประทับซึ่งสร้างขึ้นตั้งแต่รัชกาลสมเด็จพระรามาธิบดีที่ 1 หรือพระเจ้าอู่ทอง แห่งราชวงศ์อู่ทอง ไปสร้างใหม่ทางตอนเหนือติดกับกำแพงพระนคร และ แม่น้ำ ส่วนในเขตพระราชวังเดิมนั้นได้ทรงถวายให้เป็นเขตพุทธาวาส หรือวัดพระศรีสรรเพชญ์ในปัจจุบัน เป็นที่เข้าใจกันว่าพระที่นั่งองค์แรกที่สร้างขึ้นในพระราชวังหลวงแห่งใหม่ก็คือ พระที่นั่งสรรเพชญปราสาท สันนิษฐานว่าสร้างขึ้นระหว่างปี พ.ศ. 1991 - 2031 โดยเป็นไม้ แล้วค่อยเปลี่ยนเป็นอิฐทีหลัง
ครั้นถึงแผ่นดินสมเด็จพระเจ้าอยู่หัวบรมโกศ แห่งราชวงศ์บ้านพลูหลวง ทรงพระกรุณาฯ ดำรัสสั่งให้เจ้าพระยากลาโหมเป็นแม่กองทำการปฏิสังขรณ์พระที่นั่งสรรเพชญปราสาทซึ่งชำรุดอยู่นั้น และโปรดเกล้าให้ปิดทองส่วนยอดทั้งหมด
พระที่นั่งองค์นี้เสียหายทั้งองค์เมื่อเสียกรุงศรีอยุธยาครั้งที่ 2 ในปี พ.ศ. 2310 และทรุดโทรมตามกาลเวลา จนในปัจจุบันเหลือแต่ฐาน และ กำแพงบางส่วนเท่านั้น
การสร้างใหม่

ในรัชสมัยของพระบาทสมเด็จพระจอมเกล้าเจ้าอยู่หัว พระองค์มีพระราชดำริที่จะฟื้นฟูกรุงเก่าขึ้นให้ดังเดิม ดั่งเช่นในสมัยกรุงศรีอยุธยายังเป็นราชธานีอยู่ โดยโปรดเกล้าฯ ให้สร้างพระที่นั่งสรรเพชญปราสาทเป็นปราสาทแรกขึ้นใหม่ บนรากฐานเดิมในวังหลวง เพื่อให้เป็นที่ประดิษฐานคำจารึกพระปรมาภิไธยพระเจ้าแผ่นดินแห่งกรุงศรีอยุธยา แต่ก็ก่อสร้างไม่เสร็จ เนื่องจากสิ้นรัชกาลของพระองค์ ต่อมาในรัชสมัยพระบาทสมเด็จพระจุลจอมเกล้าเจ้าอยู่หัว มีพระราชดำริให้เก็บรักษาพระราชวังหลวงไว้เป็นหลักฐานทางโบราณคดี ตามแบบนานาอารยประเทศในตะวันตกที่เก็บรักษาสิ่งโบราณไว้ จึงโปรดเกล้าให้รื้อที่สร้างไว้ออก แล้วสร้างพระมหาปราสาทชั่วคราวเพื่อการพระราชพิธีรัชมังคลาภิเษกแทน
พระที่นั่งสรรเพชญปราสาทในมุมมองจากดินแดนอื่น

คณะราชทูตลังกาได้กล่าวถึงความงามของพระปราสาทองค์นี้ไว้ว่า "เมื่อถึงเขตพระราชวัง เห็นปราสาทราชมณเฑียรที่ปิดทองอร่าม เจ้าพนักงานนำทูตานุทูตเข้าไปในพระราชวังผ่านประตู ๒ ชั้น ที่ประตูนั้นประดับประดาไปด้วยสีทอง เมื่อล่วงประตูชั้นที่สองเข้าไป  ก็ถึงพระที่นั่งสรรเพชญปราสาท สองข้างมุขเด็จพระที่นั่ง มีรูปภาพต่าง ๆ ตั้งไว้คือ รูปหมี ราชสีห์ รากษส โทวาริก นาค พิราวะยักษ์ รูปทั้งหลายเหล่านี้ปิดทองเหลืองอร่ามทั้งหมด ตรงรูปหมู่ขึ้นไปเป็นราชบัลลังก์ สูงประมาณ ๑๐ คืบ (พระที่นั่งบุษบกมาลา) ตั้งเครื่องสูงรอบราชบัลลังก์" จะเห็นได้ว่า พระที่นั่งองค์นี้นั้น มีพระที่นั่งบุษบกมาลา ซึ่งคล้าย ๆ กับ พระที่นั่งบุษบกมาลามหาจักรพรรดิพิมาน ในพระบรมมหาราชวัง กรุงเทพมหานคร พระที่นั่งล้วนปิดทองทั้งองค์ งดงามมาก[ต้องการอ้างอิง]
พระที่นั่งจำลอง

องค์จำลองพระที่นั่งสรรเพชญปราสาทองค์แรกตั้งอยู่ที่เมืองโบราณ จังหวัดสมุทรปราการ ส่วนองค์ที่สองตั้งอยู่ที่โรงถ่ายกันตนามูฟวี่ทาวน์ จังหวัดนครปฐม ใช้เป็นสถานที่ถ่ายภาพยนตร์และละครเป็นหลัก นอกจากนี้ ยังมีสิ่งก่อสร้างที่มีสถาปัตยกรรมใกล้เคียงกับพระที่นั่งสรรเพชญปราสาท คือ อุโบสถปราสาทที่วัดมเหยงคณ์ จังหวัดพระนครศรีอยุธยา
พระที่นั่งสรรเพชญปราสาท (จำลอง) ในเมืองโบราณ จังหวัดสมุทรปราการ
เวลามาตรฐาน

แผนที่แสดงเขตเวลาของโลกที่ใช้ในปัจจุบัน
เวลามาตรฐาน (standard time) หมายถึง เวลาตามท้องถิ่นต่าง ๆ ที่ใช้กันทั่วไปในแต่ละรัฐหรือภูมิภาค
ภาพรวม

เวลาท้องถิ่นหมายถึงมาตราเวลาของภูมิภาค หรือสถานที่หนึ่ง ๆ โดยแต่เดิมมีการใช้ เวลาสุริยคติเฉลี่ย ซึ่งเป็นเวลาที่ขึ้นอยู่กับสถานที่ และความแตกต่างของลองจิจูด 1 จะทำให้เวลาต่างกัน 4 นาที และความแตกต่างของลองจิจูด 15 องศาทำให้เวลาต่างกัน 1 ชั่วโมง เป็นผลให้เมืองที่อยู่ห่างไกลจะใช้นาฬิกาของตัวเองและไม่ตรงกันกับนาฬิกาของส่วนกลาง ในทางกลับกัน ในเวลามาตรฐานคือเวลาที่ใช้ร่วมกันในพื้นที่บริเวณกว้าง
ปัจจุบัน ระบบเวลาที่ใช้เป็นเวลามาตรฐานของแต่ละที่มักเป็นเวลาที่แตกต่างจากเวลาสากลเชิงพิกัด (UTC) ไป 1 ชั่วโมงหรือ 30 นาที ขึ้นกับลองจิจูดของที่นั้น ๆ การเลือกลองจิจูดจะพิจารณาปัจจัยต่าง ๆ เช่น จุดศูนย์กลางของช่วงลองจิจูดที่ประเทศหรือภูมิภาคนั้นตั้งอยู่ ความหนาแน่นของประชากร ที่ตั้งของเมือง และความแตกต่างของเวลาระหว่างภูมิภาคที่ใช้เวลามาตรฐาน
เมื่อใช้เวลามาตรฐานในแต่ละพื้นที่จะต้องมีการระบุเขตเวลา (time zone) ของพื้นที่นั้น ๆ ด้วย โดยอาจระบุด้วยออฟเซตเวลาสากลเชิงพิกัด และในบางประเทศยังมีการใช้เวลาออมแสงอีกด้วย
ความเป็นมาของเวลามาตรฐาน

ก่อนสมัยที่เริ่มมีการใช้เวลามาตรฐาน การปกครองส่วนท้องถิ่นแต่ละแห่งจะตั้งนาฬิกาของตนเอง (ถ้าเมืองนั้นมีนาฬิกา) โดยยืนพื้นตามตำแหน่งของดวงอาทิตย์ในเมืองนั้น กล่าวอีกนัยหนึ่ง เป็น เวลาสุริยคติเฉลี่ยที่กำหนดสำหรับแต่ละเมืองหรือจุดสังเกต (เวลาเฉลี่ยท้องถิ่น) นักเดินทางต้องตั้งนาฬิกาใหม่ทุกครั้งที่ย้ายเมือง
ในสมัยก่อนมีการสร้างทางรถไฟนั้น เรื่องนียังไม่เป็นปัญหาใหญ่มาก แต่เมื่อมีทางรถไฟทำให้สามารถเดินทางได้ไกลขึ้นและเร็วขึ้น จึงทำให้ต้องมาตั้งนาฬิกากันใหม่บ่อย ๆ ผลกระทบต่อการดำเนินงานของรถไฟเองก็ไม่อาจละเลยได้อีกต่อไป
เพื่อแก้ปัญหานี้ ระบบที่เรียกว่า เวลารถไฟ จึงได้เกิดขึ้นมาในประเทศอังกฤษ ซึ่งต่อมาได้ถูกเรียกว่า "เวลามาตรฐาน" ซึ่งใช้เวลาร่วมกันสำหรับนาฬิกาทั้งหมดที่เกี่ยวข้องกับการเดินรถไฟภายในภูมิภาคหนึ่ง ๆ เวลาที่ใช้ร่วมกันนี้จึงใช้ ค่าเวลาสุริยะเฉลี่ยท้องถิ่นของจุดที่ใช้อ้างอิงเป็นมาตรฐาน ในอังกฤษ เวลาลอนดอน หรือ เวลามาตรฐานกรีนิชได้ถูกนำมาใช้เป็นมาตรฐาน เพื่อตั้งเวลาให้เข้ากัน ในยุคแรกจะต้องขนนาฬิกาเข้ามา แต่ในยุคต่อมาได้เปลี่ยนมใช้ระบบส่งโทรเลขจากหอดูดาวหลวงเกรนิช
การใช้แนวคิดเรื่องเวลามาตรฐานกับโลกโดยรวมแบ่งโลกออกเป็นหลายเขตเวลา แต่ละเขตเวลาครอบคลุม (อย่างน้อยในทางทฤษฎี) ช่วงลองจิจูด 15 องศา นาฬิกาทั้งหมดของแต่ละเขตเวลาเหล่านี้จะถูกตั้งค่าเป็นเวลาใช้ร่วมกัน (เวลามาตรฐาน) และเวลาระหว่างเขตเวลาที่ติดกันจะต่างกันไปหนึ่งชั่วโมง
ในการประชุมเมริเดียนระหว่างประเทศในปี 1884 เส้นเมริเดียนที่เกรนิชได้รับการยอมรับในระดับสากลว่าเป็นเส้นเมริเดียนแรก ดังนั้น เวลามาตรฐานกรีนิช (GMT) จึงมีสถานะเป็นตัวอ้างอิงเวลามาตรฐานสำหรับทุกส่วนบนโลกตั้งแต่นั้นมา
ในการประชุมครั้งนี้ แซนด์ฟอร์ด เฟลมมิง ได้เสนอระบบเขตเวลา แต่ระบบดังกล่าวไม่ได้รับการยอมรับเนื่องจากจะขัดต่อวัตถุประสงค์ของการประชุม ซึ่งก็คือการกำหนดเส้นเมริเดียนหลัก อย่างไรก็ตาม ภายใน ปี 1929 ประเทศหลัก ๆ ส่วนใหญ่ได้นำเขตเวลามาใช้
นอกจากนี้ ในปี 1918 เรือที่แล่นในมหาสมุทรของโลก ได้ตั้งเวลาสำหรับใช้ในชีวิตประจำวัน (นอกเหนือจากโครโนมิเตอร์ สำหรับวัดลองจิจูด) ให้เป็นเวลาท้องถิ่นของเส้นเมริเดียนซึ่งเรือตั้งอยู่ในเวลาเที่ยงวันของทุกวัน อย่างไรก็ตาม กรมการค้าของสหราชอาณาจักร ได้รวบรวมความคิดเห็นโดยละเอียดจากฝ่ายที่เกี่ยวข้องเกี่ยวกับความเหมาะสมของการเปลี่ยนแปลงธรรมเนียมนี้และการนำระบบเวลาแบบเดียวกับเวลามาตรฐานที่หลายประเทศใช้ในขณะนั้นมาใช้ทั้งบนบกและในทะเล
ความเป็นมาของเวลามาตรฐาน > เวลาสากลเชิงพิกัด

บทความหลัก: เวลาสากลเชิงพิกัด
ในอดีต เวลามาตรฐานในแต่ละภูมิภาคมักจะถูกกำหนดแบ่งเป็นหน่วย 1 ชั่วโมงหรือ 30 นาที โดยมีเวลามาตรฐานกรีนิชเป็นมาตรฐาน
หลังจากนั้น ในการประชุมสมัชชาใหญ่สหพันธ์ดาราศาสตร์สากล (IAU) ครั้งที่ 15 ซึ่งจัดขึ้นที่ ซิดนีย์ ใน ปี 1973 ซึ่งเป็นปีหลังจากที่เวลาสากลเชิงพิกัด (UTC) ปัจจุบันมีผลใช้บังคับ เพื่อเป็นเกณฑ์ในการแจ้งเวลามาตรฐานของทุกประเทศ แนะนำให้ใช้เวลาสากลเชิงพิกัดแทนเวลามาตรฐานกรีนิช ตั้งแต่น้นมา เวลาสากลเชิงพิกัด (UTC) ได้กลายมาเป็นมาตรฐานสำหรับเวลาตามกฎหมายในหลายประเทศ
องค์บาก

| องค์บาก |
| --- | --- |
ใบปิดภาพยนตร์
กำกับ: ปรัชญา ปิ่นแก้ว
บทภาพยนตร์: ศุภชัย สิทธิอำพรพรรณ
เนื้อเรื่อง: ปรัชญา ปิ่นแก้ว พันนา ฤทธิไกร
อำนวยการสร้าง: สมศักดิ์ เตชะรัตนประเสริฐ ปรัชญา ปิ่นแก้ว   สุกัญญา วงค์สถาปัตย์
นักแสดงนำ: ทัชชกร ยีรัมย์   เพ็ชรทาย วงษ์คำเหลา   ภุมวารี ยอดกมล   สุเชาว์ พงษ์วิไล   วรรณกิตย์ ศิริพุฒ   เชษฐวุฒิ วัชรคุณ   ชุมพร เทพพิทักษ์   ฉัฏฐพงศ์ พันธนะอังกูร   รุ้งนภัฐ บริจินดากุล
กำกับภาพ: ณัฐวุฒิ กิตติคุณ
ตัดต่อ: ธนัติ สุนสิน   ฐานพัฒน์ ทวีสุข   ธนพงศ์ บุณยะชัย
ดนตรีประกอบ: คาราบาว Atomix Clubbing Studio
ผู้จัดจำหน่าย: สหมงคลฟิล์ม อินเตอร์เนชั่นแนล
วันฉาย: 31 มกราคม พ.ศ. 2546
ความยาว: 105 นาที
ประเทศ: ไทย
ภาษา: ไทย
ทุนสร้าง: 1,100,000 ดอลลาร์สหรัฐ (ประมาณ)
ทำเงิน: 100 ล้านบาท (กรุงเทพ, ปริมณฑล และเชียงใหม่) 20,112,926 ดอลลาร์สหรัฐ (ทั่วโลก)
ต่อจากนี้: องค์บาก 2
ข้อมูลจาก All Movie Guide
ข้อมูลจาก IMDb
ข้อมูลจากฐานข้อมูลภาพยนตร์ไทย
ข้อมูลจากสยามโซน
องค์บาก (อังกฤษ: Ong Bak) เป็นภาพยนตร์ไทยแนวศิลปะการต่อสู้ ที่ออกฉายในปี พ.ศ. 2546 กำกับโดย ปรัชญา ปิ่นแก้ว และผลงานการกำกับคิวแอกชั่นโดย พันนา ฤทธิไกร แสดงนำโดย ทัชชกร ยีรัมย์, หม่ำ จ๊กมก, ภุมวารี ยอดกมล และมีร่วมด้วย สุเชาว์ พงษ์วิไล, วรรณกิต ศิริพุฒ, เชษฐวุฒิ วัชรคุณ, ชุมพร เทพพิทักษ์, ฉัฏฐพงศ์ พันธนะอังกูร, รุ่งระวี บริจินดากุล, พรพิมล ชูขันทอง
เรื่องย่อ

องค์บาก พระพุทธรูปศักดิ์สิทธิ์ ซึ่งเป็นที่เคารพบูชาของหมู่บ้านหนองประดู่ ได้ถูกขโมยตัดเศียรไป บุญทิ้ง (ทัชชกร ยีรัมย์)  หนุ่มบ้านหนองประดู่ จึงอาสาออกตามหามาจนถึงกรุงเทพฯ จนได้เจออ้ายหำแหล่หรือ ยอร์จ (หม่ำ จ๊กมก) ลูกชายผู้ใหญ่บ้านที่ทิ้งท้องนาและกลิ่นโคลนสาปควายบ้านนอก มาร่วมทีมกับ หมวยเล็ก (ภุมวารี ยอดกมล) มาเป็น 18 มงกุฎ ต้มตุ๋นชาวบ้านเพื่อเลี้ยงปากท้อง
บุญทิ้งจึงไม่วายเป็นเหยื่อเพราะความซื่อ แต่ด้วยความที่เป็นคนดีและเคยช่วยเหลือชีวิตทั้งสองไว้ ภายหลังเขาจึงได้รับความช่วยเหลือจากทั้งสองในการตามหาองค์บาก พร้อมถูกดึงเข้าสู่การต่อสู้กับเจ้าพ่อมาเฟียอิทธิพลมืดจนเกือบเอาชีวิตไม่รอด บุญทิ้งจึงขอต่อสู้ทั้งชีวิตด้วยศิลปะมวยไทยโบราณตลอดจนการเดินทางตามหาองค์บากเพื่อนำกลับคืนสู่หมู่บ้านให้ทันพิธีอุปสมบทหมู่ซึ่งจะจัดขึ้นในอีก 7 วันให้ได้